## Zakon o izmjenama i dopunama Stečajnog zakona

### NN 29/1999 (26.3.1999.), Zakon o izmjenama i dopunama Stečajnog zakona

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA STEČAJNOG ZAKONA**

Proglašavam Zakon o izmjenama i dopunama Stečajnog zakona, koji je donio
Zastupnički dom Hrvatskoga državnog sabora na sjednici 12. ožujka 1999.

Broj: 081-99-577/1
Zagreb, 18. ožujka 1999.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZMJENAMA I DOPUNAMA STEČAJNOG ZAKONA**

Članak 1.

U Stečajnom zakonu ("Narodne novine", br. 44/96.) u članku 11. stavak
1. mijenja se i glasi:

"(1) Protiv rješenja žalba je dopuštena, ako ovim Zakonom nije drukčije
određeno".

Članak 2.

Iza članka 21. dodaje se članak 21a. koji glasi:

*"Stručni ispit*

Članak 21a.

(1) Na listu stečajnih upravitelja može biti stavljena samo osoba koja
ima visoku stručnu spremu (VII/1 stupanj) i koja je položila stručni ispit
za stečajnoga upravitelja.

(2) Program stručnoga ispita iz stavka 1. ovoga članka te način njegova
polaganja utvrđuje pravilnikom ministar pravosuđa."

Članak 3.

U članku 27. stavak 1. mijenja se i glasi:

"(1) Stečajno će vijeće razriješiti stečajnoga upravitelja istekom dvije
godine od dana održavanja izvještajnog ročišta, odnosno od prestanka poslovanja
dužnika ako je odlučeno da dužnik privremeno nastavlja poslovanje, ako
nije unovčio imovinu koja ulazi u stečajnu masu tako da se može pristupiti
završnoj diobi, osim ako do neunovčenja nije došlo iz posebno opravdanih
razloga. Ako se imovina dužnika koja ulazi u stečajnu masu sastoji većim
dijelom od pokretnina koje se lako mogu unovčiti, taj rok iznosi godinu
dana."

Iza stavka 1. dodaju se novi stavci 2. i 3. koji glase:

"(2) Stečajno vijeće može, po službenoj dužnosti ili na zahtjev stečajnoga
suca, odbora vjerovnika ili vjerovnika, razriješiti stečajnoga upravitelja
i prije isteka rokova iz stavka 1. ovoga članka ako svoju dužnost ne obavlja
uspješno ili iz drugih važnih razloga.

(3) Prije donošenja odluke stečajno će vijeće omogućiti stečajnome upravitelju
da se očituje, osim ako važni razlozi ne zahtijevaju da se drukčije postupi."

Dosadašnji stavci 2., 3., 4. i 5. postaju stavci 4., 5., 6. i 7.

Članak 4.

U članku 29. stavku 3. na kraju teksta iza riječi: "vijeće." dodaju
se rečenice druga i treća koje glase:

"Nagradu i naknadu troškova stečajno vijeće može unaprijed odrediti
u postotku od ukupno unovčene stečajne mase. Ako se naknadno, s obzirom
na daljnji tijek stečajnoga postupka, pokaže da je iznos nagrade ili naknade
troškova koji je unaprijed određen u postotku od ukupno unovčene stečajne
mase nerazmjerno previsok ili prenizak, stečajno vijeće može, na prijedlog
stečajnoga suca, stečajnoga upravitelja ili odbora vjerovnika primjereno
smanjiti ili povećati unaprijed određeni postotak."

Članak 5.

Članak 35. mijenja se i glasi:

"(1) Stečajno vijeće može člana odbora vjerovnika razriješiti po službenoj
dužnosti ili na zahtjev vjerovnika. član odbora vjerovnika razriješit će
se i kada to sam zatraži. Prije donošenja odluke potrebno je saslušati
člana odbora vjerovnika.

(2) Stečajno će vijeće imenovati novoga člana odbora vjerovnika ako
bi zbog razrješenja broj članova odbora vjerovnika bio manji od tri člana.
Vjerovnici mogu na prvom sljedećem ročištu vjerovnika isključiti člana
kojeg je imenovalo stečajno vijeće i izabrati drugoga člana odbora vjerovnika."

Članak 6.

U članku 39. iza stavka 7. dodaju se stavci 8., 9. i 10. koji glase:

"(8) Uz prijedlog za otvaranje stečajnoga postupka dužnik će priložiti:

1. potvrdu pravne osobe koja za njega obavlja poslove platnoga prometa
o stanju sredstava na računu i o nenamirenim tražbinama koje se trebaju
namiriti s računa,

2. javno ovjerovljeni prokazni popis imovine u skladu s odredbama Ovršnoga
zakona.

(9) Nadležno državno pravobraniteljstvo dužno je, u ime pravnih osoba-vjerovnika
koje zastupa po zakonu, podnijeti prijedlog za pokretanje stečajnoga postupka.
Državna tijela i tijela jedinica lokalne uprave i samouprave te druge pravne
osobe koje zastupa državno pravobraniteljstvo po zakonu dužni su po službenoj
dužnosti obavijestiti nadležno državno pravobraniteljstvo o ispunjenju
uvjeta za pokretanje stečajnoga postupka.

(10) Fondovi koji se financiraju iz proračuna Republike Hrvatske, Hrvatski
zavod za mirovinsko osiguranje, Hrvatski zavod za zdravstveno osiguranje
te jedinice lokalne samouprave koji su vjerovnici dužni su podnijeti prijedlog
za pokretanje stečajnoga postupka.

Članak 7.

U članku 41. iza stavka 4. dodaje se stavak 5. koji glasi:

"(5) Kad stečajni postupak radi namirenja dospjelih tražbina iz radnoga
odnosa pokreću dužnikovi zaposlenici, odnosno sindikat, oni kao predlagatelji
nisu dužni predujmiti iznos za pokriće troškova prethodnoga postupka."

Članak 8.

U članku 42. stavku 3. riječ: "će" zamjenjuje se riječju: "može".

Članak 9.

Članak 43. mijenja se i glasi:

"(1) Osobe koje vode poslove dužnika i članovi nadzornog odbora dužnika,
kao i zaposlenici dužnika, i u slučaju ako im je prestala dužnost, odnosno
zaposlenje dužni su nakon podnošenja prijedloga za otvaranje stečajnoga
postupka stečajnim tijelima, na njihov zahtjev, bez odgode, pružiti sve
potrebne podatke i obavijesti.

(2) Stečajni sudac može zaključkom narediti stečajnom dužniku, odnosno
osobama iz stavka 1. ovoga članka da u određenom roku predaju sudu pisano
izvješće o financijsko-gospodarskom stanju dužnika.

(3) Stečajni sudac može, ako ocijeni da je to, potrebno, rješenjem narediti
osobama koje vode poslove dužnika iz stavka 1. ovoga članka davanje prokazne
izjave ili prokaznoga popisa imovine u skladu s odredbama Ovršnoga zakona.

(4) Osobe iz stavka 1. ovoga članka odgovaraju vjerovnicima osobno za
naknadu štete koju su im prouzročili uskratom davanja ili davanjem netočnih
ili nepotpunih podataka, obavijesti, izvješća, izjava ili popisa prema
odredbama stavka 1., 2. i 3. ovoga članka.

(5) Osobe iz stavka 1. ovoga članka odgovaraju kazneno za davanje netočnih
ili nepotpunih podataka, obavijesti, izvješća, izjava ili popisa prema
odredbama stavka 1., 2. i 3. ovoga članka kao za davanje lažnoga iskaza
u sudskom postupku.

(6) Pravo na naknadu štete iz stavka 4. ovoga članka zastarijeva u roku
od pet godina od dana zaključenja stečajnoga postupka.

(7) Na slučajeve iz stavka 1. i 2. ovoga članka na odgovarajući se način
primjenjuju odredbe članaka 106., 107. i 109. ovoga Zakona".

Članak 10.

U članku 44. iza stavka 5. dodaju se stavci 6. i 7. koji glase:

"(6) Stečajno vijeće može, na prijedlog vjerovnika ili po službenoj
dužnosti, odrediti privremene mjere i protiv dužnika pojedinca i protiv
osoba koje odgovaraju za obveze dužnika.

(7) Na privremene mjere iz stavka 6. ovoga članka na odgovarajući se
način primjenjuju pravila o postupku osiguranja prema Ovršnome zakonu."

Članak 11.

U članku 45. stavku 1. riječi: "upravljanje i" brišu se.

Članak 12.

U članku 53. stavak 5. mijenja se i glasi:

"(5) Protiv rješenja o otvaranju stečajnoga postupka žalbu može podnijeti
osoba koja je bila zastupnik po zakonu dužnika pravne osobe do dana nastupanja
pravnih posljedica otvaranja stečajnoga postupka i dužnik pojedinac, a
protiv rješenja stečajnoga vijeća kojim se odbija prijedlog za otvaranje
stečajnoga postupka žalbu može podnijeti predlagatelj."

Članak 13.

U članku 56. stavku 1. iza riječi: "Ročište vjerovnika" stavlja se zarez
i dodaju riječi: "koje prema ovome Zakonu ne određuje i ne saziva stečajno
vijeće,".

Članak 14.

U članku 58. stavku 1. na kraju teksta umjesto točke stavlja se zarez
i dodaju riječi: "odnosno predsjednik stečajnoga vijeća kada se ročište
održava pred vijećem".

Članak 15.

U članku 59. iza stavka 2. dodaje se novi stavak 3. koji glasi:

"(3) Smatrat će se da vjerovnik ima pravo glasa iako je njegova tražbina
osporena, ako postojanje svoje tražbine dokazuje ovršnom ispravom ili ako
je njegova tražbina osigurana založnim pravom upisanim u zemljišnoj ili
kojoj drugoj javnoj knjizi."

Dosadašnji stavak 3. postaje stavak 4.

Članak 16.

Članak 62. briše se.

Članak 17.

U članku 63. stavku 1. na kraju teksta iza riječi: "neće provesti" briše
se točka i dodaju se riječi: "i na odgovarajući će se način primijeniti
odredbe članka 196. do 202. ovoga Zakona."

Iza stavka 5. dodaje se stavak 6. koji glasi:

"(6) Trgovački će sud o tome da su ispunjeni uvjeti iz stavka 4. i 5.
ovoga članka obavijestiti nadležno državno pravobraniteljstvo, koje će
poduzeti odgovorajuće mjere radi ostvarenja tražbina osoba koje zastupa
po zakonu."

Članak 18.

Članak 66. briše se.

Članak 19.

U članku 71. točki 2. na kraju teksta iza zareza dodaju se riječi: "osim
tražbina za koje je zakonom određeno da će se namiriti kao troškovi stečajnoga
postupka ili kao ostale obveze stečajne mase,".

Članak 20.

U članku 87. stavku 1. točka 5. mijenja se i glasi:

"5. tražbine zaposlenika stečajnoga dužnika."

Članak 21.

U članku 97. iza riječi: "ovrhom ili" dodaju se riječi: "prisilnim sudskim".

Članak 22.

U članku 120. stavku 7. riječi: "iz stavka 5. ovoga članka" brišu se.

Članak 23.

U članku 150. stavku 1. iza riječi: "pojedinac i" dodaje se riječ: "prijašnji".

Članak 24.

U članku 177. stavku 1. riječi: "ne ospori" zamjenjuju se riječju: "prizna",
a iza riječi: "upravitelj," dodaju se riječi: "a ne ospori ju".

U stavku 2. riječ: "ovršni" zamjenjuje se riječju: "stečajni".

Članak 25.

U članku 193. stavku 1. točki 3. na kraju teksta briše se točka i dodaju
riječi: "i o nenaplaćenim tražbinama.".

Članak 26.

U članku 199. stavku 1., 2. i 3. riječi: "naknadnu diobu" u određenom
padežu zamjenjuju se riječima: "nastavak postupka radi naknadne diobe"
u odgovarajućem padežu.

U stavku 2. iza riječi: "postupak" dodaje se riječ: "bio".

Iza stavka 3. dodaje se stavak 4. koji glasi:

"(4) Imovina iz stavka 1. ovoga članka jest stečajna masa i glede nje
se na odgovarajući način primjenjuju odredbe ovoga Zakona o stečajnom dužniku
i njegovim tijelima. U ime i za račun te mase mogu se voditi sporovi radi
prikupljanja imovine koja u nju ulazi, ako ovim Zakonom nije drukčije određeno.
Nakon provedbe naknadne diobe stečajno će vijeće donijeti rješenje o zaključenju
stečajnoga postupka (članak 196. stavak 1., 2., 3. i 5.)."

Članak 27.

U članku 203. stavku 1. rečenici prvoj i drugoj i u članku 207. stavku
1. iza riječi: "obustaviti" dodaju se riječi: "i zaključiti".

Članak 28.

U članku 240. stavku 1. iza riječi: "onih koji su glasovali" dodaje
se riječ: "glasovala".

Članak 29.

U članku 300. stavku 1. brojka: "1.000.000,00" zamjenjuje se brojkom:
"2.000.000,00".

Iza stavka 1. dodaje se novi stavak 2. koji glasi:

"(2) Stečajno vijeće može odlučiti da se stečaj provede po pravilima
stečaja male vrijednosti i kada se imovina dužnika sastoji većim dijelom
od pokretnina koje se mogu lako unovčiti, bez obzira na to što imovina
stečajnoga dužnika prelazi 2.000.000,00 kuna."

Dosadašnji stavci 2. i 3. postaju stavci 3. i 4.

Članak 30.

U članku 341. iza riječi: "likvidaciji" stavlja se točka, a zarez i
riječi: "osim Glave VI. - stečaj i likvidacija banaka toga Zakona" brišu
se.

Članak 31.

Pravilnik iz članka 21a. stavka 2. Stečajnoga zakona ministar pravosuđa
će donijeti u roku od šest mjeseci od dana stupanja na snagu ovoga Zakona.

Odredba članka 21a. stavka 1. Stečajnoga zakona počet će se primjenjivati
nakon godinu dana od dana stupanja na snagu pravilnika iz stavka 1. ovoga
Zakona.

Članak 32.

Stečajni postupci pokrenuti do dana stupanja na snagu ovoga Zakona dovršit
će se po odredbama Stečajnoga zakona ("Narodne novine", br. 44/96.).

Članak 33.

Ovaj Zakon stupa na snagu osmoga dana od dana objave u "Narodnim novinama".

Klasa: 423-05/95-01/01

Zagreb, 12. ožujka 1999.

ZASTUPNIČKI DOM

HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks,** **dipl. iur.,** v. r.

Zakon, NN 29/1999-585